**О б р а з л о ж е њ е**

Припрема и доношење ове одлуке врши се у складу са Законом о јавним набавкама („Сл. Гласник РС“ бр. 124/12, 14/15 и 68/15) који, у поглављу 4. Централизоване јавне набавке, даје могућност да се на нивоу локалне самоуправе спроводе централизоване јавне набавке образовањем Тела за централизоване јавне набавке.

Одлуком о градској управи Града Ниша („Службени лист Града Ниша“ бр 146/2016), донетом 12.12.2016. године од стране Скупштине Града Ниша, предвиђено је, да ће Градска управа обављати и послове везане за централизацију јавних набавки у циљу реализације потреба већег броја наручилаца чији је оснивач град, односно који представљају директне, индиректне и остале кориснике буџетских средстава Града Ниша.

У том смислу, указала се потреба да се што ближе и детаљније регулишу начин планирања централизованих набавки, одреде набавни предмети и учесници у централизованим набавкама, начин покретања и спровођења поступака централизованих јавних набавки као и извршења оквирних споразума и уговора када су у питању централизоване јавне набавке.

На овај начин се обезбеђује примена начела ефикасности и економичности, које се огледа кроз ефикасније поступке јавних набавки, које ће спроводити сертификована лица - службеници за јавне набавке, и трошковно економичнијим набавкама, што се постиже спровођењем једног уместо већег броја поступака.

Обезбеђује се и примена начела транспарентности, које је код „малих набавки“ често угрожено, врши се унификација добара и услуга које су предмет централизованих набавки, која последично смањује будуће трошкове одржавање опреме и обезбеђује континуитет рада.

Као крајњи циљ централизације набавки остварује се уштеда буџетских средстава, имајући у виду да централизацијом добијамо укрупњавање набавки, што последично води ка добијању јефтинијих набавних добара и услуга, остваривањем тзв. „количинског попуста“.

OВЛАШЋЕНО ЛИЦЕ

По овлашћењу в.д начелника

Градске управе града Ниша

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Милена Танасковић